Kraj organiziranog kriminala na Balkanu - za najmanje 30 godina! (10/4/02) - 2002-04-10
Osim represije, potrebno je osigurati i legalne alternative uslugama koje obavlja organizirani kriminal - naglašeno na panelu u Institu
Područje bivše Jugoslavije jedinstveno je u svijetu po ulozi koju ima kao tranzitna točka medjunarodnog organiziranog kriminala. Takav status jugoistočna Europa je stekla ne samo zbog svog zemljopisnog položaja, nego i zbog razgranatog organiziranog kriminala u zemljama tog područja.Panel o ovoj temi održan je u washingtonskom Institutu Woodrow Wilson. Raširenost organiziranog kriminala na prostoru negdašnje Jugoslavije je nesporna. Dapače, radi se o problemu za čije će rješavanje biti potrebna cijela jedna generacija – tvrdi direktorica Centra za međunarodni kriminal i korupciju pri Sveučilištu American, Louise Shelly. Taj se problem ne može riješiti samo represivnim mjerama, jer je nužno – ukoliko se želi pridobiti podršku stanovništva – stvoriti zakonsku alternativu funkcijama koje organizirani kriminal u društvu obavlja. Prema riječima Louise Shelly, nezakonite djelatnosti su toliko ukorijenjene da će njihovo potiskivanje biti moguće jedino stvaranjem građanskog, demokratskog društva na tim prostorima. Lokalne kriminalne grupe prodrle su u cijeli niz poslovnih sektora. "Umiješane su u avio-prometu, na tržištu, telekomunikacijama ... imate apsolutno slobodnu zonu, jer nema efikasnih službi za zaštitu zakonitosti, a u tim zonama funkcioniraju I operiraju mnoge krminalne grupe.” Uz tu lokalnu dimenziju, organizirani kriminal u jugoistočnoj Europi ima i međunarodne razmjere. Direktorica centra za medjunarodni kriminal Louise Shelly navodi da su na istom prostoru aktivne i kriminalne mreže iz Rusije, Ukrajine, Moldavije, Rumunjske i drugih zemalja. Oni trguju oružjem, krijumčare najraznovrsniju robu, bave se pranjem novca i trguju ženama. Grupe s područja bivše Jugoslavije koje su uključene u organizirani kriminal sada spadaju medju najopasnije sudionike medjunarodnog kriminala – tvrdi Louise Shelly. Primjera radi, oni su postali glavni distributeri Ruskinja i Ukrajinki koje se preprodaje za prostituciju u Zapadnoj Europi. Jugoistočna Europa je – kako kaže – dobila središnje mjesto na putu medjunarodnog organiziranog kriminala izmedju Azije i Zapadne Europe. Analitičar u američkom ministarstvu obrane Christopher Corpora tvrdi da će za iskorijenjivanje organiziranog kriminala u jugoistočnoj Europi biti potrebno najmanje 30 godina. Pri tome je kao primjere spomenuo negdašnji organizirani kriminal u Chicagu i New Yorku, za čije je potpuno eliminiranje trebalo gotovo 50 godina. Christopher Corpora je upozorio i na opasnost povezanosti organiziranog kriminala i terorizma: "Ja tu asimetričnu opasnost vidim kao trokut u kojem se nalaze otpadničke države, terorističke organizacije i međunarodni organizirani kriminal. U regiji možete jasno vidjeti taj trokut – pogledajte OVK – tu je bilo jasna povezanost s terorističkim aktivnostima i načinom njihovog financiranja putem krijumčarenja droga. Otiđite u Bosnu, pa pogledajte neo-četnički pokret u Republici Srpskoj, pokret koji je i javno umiješan u terorističke akcije i organizirani kriminal.” Ili, kako je zaključila direktorica Centra za medjunarodni kriminal i korupciju Louise Shelly, transnacioalni organizirani kriminal je bio izvor prihoda za terorističke grupe.